K. Kovács István

**KOPOGTATÓK, AVAGY ELMÚLIK EZ IS**

egyfelvonásos

FÉRFI

NŐ

ANGYAL (egy mondatos szereplő)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Átlagos, egyszerű, de csinos lakás nappalija, átlagos berendezéssel. Bejárati ajtó, heverő, asztal, székek, könyvesszekrény. Az ANGYAL már az előadás kezdete előtt a színen van és végig ott is marad. Otthonosan viselkedik, eszik, iszik, olvasgat, és végig figyelemmel kíséri, lereagálja az eseményeket. Makulátlan fehér öltönyt visel és kifogástalan eleganciáját végig megőrzi, még akkor is, amikor az egész környezete pusztulásnak indul. A FÉRFI és a NŐ is átlagos megjelenésű, átlagos életkorú, átlagos alkatú és átlagos műveltségű. Számukra az ANGYAL láthatatlan és érinthetetlen entitás. Bár olykor teljesen testközelbe kerülnek vele, a fizikai érintkezés nem jön létre közöttük.*

*1 jelenet*

*Kulcs fordul a zárban, hazatér a NŐ.*

*NŐ átlagos kosztümöt visel, belépve lerúgja a cipőit, az ajtóból az asztal közepére dobja a táskáját)* Basszus, micsoda nap! *(tesz-vesz, megteríti az asztalt két személyre, az óráját nézi. Leül, idegesen rágyújt egy cigarettára*

FÉRFI *(átlagos kosztümöt visel, dérrel-dúrral be)* Szia, drágám!

NŐ Hol jártál már megint? A kurvádnál?

FÉRFI Mi? Beugrottam egy sörre.

NŐ Szóval iszik is az a kurva!

FÉRFI A fiúkkal voltam.

NŐ Nocsak, már a pasik is vonzanak?

FÉRFI Fejezd már be! Ittam egy sört a kollégákkal és kész. Éhes vagyok. Milyen napod volt?

NŐ *(tálalni kezd leves, második fogás, desszert, gyümölcs, bór, konyak, kávé)* Rémes. Két gyűlés, egy ellenőrzés, három portfolió és tíz lebaszás. Már nem bírom idegekkel… Bocsi, hogy rajtad vezettem le a feszültségemet.

FÉRFI Semmi gond, már megszoktam. De, együnk! *(nekiesik az ételnek)*

NŐ Kezet nem mosnál?

FÉRFI Áh, hagyjál már ezzel, halok éhen!

*Mindketten esznek, a FÉRFI zabálva, a NŐ csipegetve.*

NŐ És nálad milyen volt bent?

FÉRFI *(magából kikelve)* Eszek, baszd meg, nem látod! Ne emlegesd a munkát, mert kifordul a belem! Istenem, csak érjem meg, hogy nyugdíjba mehessek egyszer!

NŐ *(csitítóan)* Jól van, jól van, ne izgasd magad, mert megint felmegy a vérnyomásod. Gondolj arra, hogy egy hónap múlva már Olaszországban leszünk! Egy csodás hét a Cinque Terre-n, a ragyogó tenger, az ódon kis halászfaluk, a dolce vita!

FÉRFI Engem is már csak ez a szabi reménye éltet. Tényleg, lefoglaltad már a szállást?

NŐ Persze. Nem fogom az utolsó percre hagyni!

FÉRFI Képzeld, szegény Józsiék Kínába akartak menni. Már egy fél éve befizettek egy vagyont arra a kirándulásra és most út lefújva, mert ott tombol az az új járvány.

NŐ Szegény Józsiék! Hogy is hívják azt a kínai vírust?

FÉRFI Valami corolla, vagy korona…

NŐ Az, az, koronavírus. Azt mondják, a denevérekről tevődött át az emberre.

FÉRFI A denevérről? Hogyan? Az AIDS-ről is azt mondták, hogy a majomtól kapta el az ember, mert dugott vele. De denevérrel?!

NŐ Nem te, azok a kínaiak eszik a denevért. Piacon árulják, levesnek.

FÉRFI Jézusom, azok minden szart megesznek, kutyát, skorpiót, nyűvet, bogarat. Nem csodálom, hogy ez lett a vége. Én csak azokat a szerencsétlen Józsiékat sajnálom. Nem fogják látni a Nagy Falat.

NŐ *(a telefonját matatja)* Ne bassz!

FÉRFI Mi van?

NŐ Európát is elérte a járvány, Olaszországban már számos fertőzött személy van*…*

FÉRFI Persze, hogy Olaszország! Mert ott macskát esznek!

*Sötét*

*2 jelenet*

*A nappaliban könyvek szerteszét, társasjátékok, kártya, sakk. A FÉRFI és A NŐ kényelmes háziruhában heverésznek. A FÉRFI olvas és sörözik, a NŐ manikűrözik. Az ANGYAL is relaxál.*

NŐ Te, ez a vírus tiszta nyereség! Istenien érzem magam, hogy már három napja nem kell bemennem az intézetbe. Végre sikerült kipihennem magam. Már azt sem bánom, hogy elhalasztódik az olaszországi nyaralásunk.

FÉRFI Visszamondtad már a szállást?

NŐ Persze! Nem fogom az utolsó percre hagyni!

FÉRFI Tényleg jól jött ez a pár napos kényszerszabadság. Már a padlón voltak az idegeim. Szerinted meddig lesz ez így?

NŐ Egy-két hétig biztosan. Aztán lecseng az egész, szivarszünetnek vége, alámerülés. Csak nehogy kibasszanak velünk és levonják ezt a kiesést a jövő havi fizuból.

FÉRFI Ja, ja, én is csak ettől félek. Ezek képesek rá.

NŐ Azt hiszem, kellene, hogy vásároljunk ezt-azt. Rémes volt, ahogy a minap kifosztották az üzleteket. Úgy néztek ki a polcok, mint a kommunizmus alatt egy sor ásványvíz, egy sor halkonzerv, egy sor laska és ezzel kész. Még szerencse, hogy másnapra feltöltötték új áruval.

FÉRFI A sok proszkáj azt hiszi, hogy itt a világvége. Tudod miből fogyott a legtöbb? Budi papírból! Úgy vitték, mint a cukrot!

NŐ Jó, hogy mondod, mert az nálunk is fogytán van. Meg aztán vásárolhatnánk tartalékba egy üveg olajat, egy kiló cukrot, meg lisztet is. Az azért mindig jó, ha van a háznál.

FÉRFI Meg sört. Az is mindig jó, ha van a háznál. Nézted a híreket?

NŐ Megnézem most. *(matat a telefonján)* Hát, az olaszoknál baj van.

FÉRFI Persze, mert macskát esznek! Üljenek csak szépen otthon és tanulgassák a kézmosás rejtelmeit!

NŐ A spanyoloknál is bevezették a szükségállapotot. A bajoroknál kijárási tilalom van, a németek aggódnak, az angoloknál a miniszterelnök is bekapta már a vírust, a svédek meg szarnak az egészre.

FÉRFI Ennyi hűhó egy influenzaszerű betegségért! Taknyos leszel, köhögsz három napig, lesz egy kis lázad, majd meggyógyulsz. Nekem ilyesmiért még betegszabadság sem jár! El van a világ puhulva és kényelmesedve!

NŐ Jó, jó, de már néhányan belé is haltak!

FÉRFI Kik? Az aggok? Nyolcvan felett már lejárt a szavatosság. Nem is kell annyit élni, az már csak kínlódás.

NŐ Hát mi nem is fogjuk megérni azt a kort, az biztos.

FÉRFI Naná, minket a munkahelyről visznek majd a temetőbe. *(filozofál)* Meg aztán, ez a természet rendje. Az életben egy a biztos a halál. Azt nem lehet elrontani még a legbalfaszabbaknak is sikerül előbb utóbb. Az élet egy koncepciós per amint megszülettél, már meg is kaptad a halálos ítéletet, csupán a végrehajtásig kell várnod több, kevesebb időt.

NŐ Bejelentették, hogy pandémiáról van szó. Az összeesküvés elmélet hívei szerint, a szegény denevéreknek semmi közük a vírushoz, hanem egy mesterségesen előállított és a laborból véletlenül elszabadult biológiai fegyverről van szó.

FÉRFI Vagy nem is volt az olyan véletlen. Túl jól ment már Kínának, veszélyeztette az amcsi világuralmat a feltörésük.

NŐ Az igazi csavar az lenne, ha kínai fegyver volna! Gyerekkoromban csak egy világvége elméletet ismertek az öregek. Akkor még nem hallott senki Nostradamusról, vagy a maya naptárról, de azt mindenki tudta, hogy „Jön majd a sárga veszedelem!” Tudod, olyan kamikaze – akció megfertőzik magukat, majd az egész világot. Ha náluk elhullik párszázezer ember, az nekik csak nyereség.

FÉRFI A kamikazek japánok voltak, nem kínaiak.

NŐ Ki tudja megkülönböztetni őket? De lehet, hogy a maja naptárnak volt igaza, csak egy kicsit összekeverték a kettesek nem 2012- re, hanem 2020-ra esik a világvége.

FÉRFI Persze, vagy Isten büntetése, az Univerzum bosszúja, az apokalipszis lovasainak véggaloppja… Hagyjuk ezt. Fogytán a sör itthon, menjünk le inkább vásárolni.

NŐ Rendben, nekem is kell vásárolnom hajfestéket, mert a fodrászom már nem fogad klienseket.

*Sötét*

*3 jelenet*

FÉRFI Jó ötlet volt ez a kis séta a parkban. Itt a tavasz, süt a nap, nem kell dolgozni. Úgy érzem magam, mint egy szünidőn levő diák! Vagy mint egy nyugdíjas!

NŐ Tényleg, most, hogy már több mint két hete itthon vagyunk, mindenre van időnk. Olvasni, netezni, gondolkodni, meg talán még egymásra is jobban oda tudunk figyelni *(kacéran közeledik)*.

FÉRFI *(viccesen, elhárítóan)* Na, azért ott még nem tartunk!

NŐ *(durcásan a telefonján matat, majd elkomolyodik)* Olaszországban több mint 800 halott volt egy nap alatt. Spanyolországban a 65 évnél idősebbeket leveszik a lélegeztetőgépekről, hogy a fiatalabbaknak adjanak esélyt a túlélésre.

FÉRFI Az baj, hogy ezek fegyelmezetlen, temperamentumos, mediterrán népek. Kínát a jellegzetes pártfegyelem, meg a jellegzetes keleti önuralom mentette meg.

NŐ Tom Hanks és Placido Domingo után már Károly herceg is fertőzötté vált. A román vendégmunkások százezrével menekülnek haza Olaszországból meg Spanyolországból.

FÉRFI Nekik *„ott a haza, hol a haszon”*, hogy Biberachot idézzem a Bánk bánból. Csakhogy, és ezt is Biberach mondja *„az ész hibázik, a fejecske kong”*. Arra nem gondolnak, hogy milyen szép szuvenírt visznek haza a családjuknak? A gyermekeiknek, a szüleiknek és nagyszüleiknek? *(szaggatottan hörög)* Ezt! Olyan ez, mint egy görög sorstragédia futhatsz bárhova a sorsod elől, de az Erinüszök, a végzet istennői már a sarkodban lihegnek és előlük nincs menekvés! Soha, sehova!

NŐ Ezt nézd meg! Rémes! Most megy élőben! Hullák ezrei kiterítve a templomokban, a hűtőházakban, a futballpályákon… (a FÉRFI *átöleli a* NŐT*, úgy nézik az adást. Az* ANGYAL *kettejük mögül, között szintén figyelemmel követi a képsorokat).*

*Sötét*

*4 jelenet*

*Kulcs fordul a zárban, bevásárlásból tér haza a FÉRFI és a NŐ. Fény fel hatalmas cekkereket cipelnek, mindkettőjükön hátizsák, a hónuk alatt WC papír kötegek. Mindketten szájmaszkot viselnek. Az ANGYAL álmosan ébredezik*

NŐ Ne menj beljebb! Húzd le a cipődet, ott ahol vagy. A pór is terjeszti a vírust, tudod!

FÉRFI Fertőtlenítsed le a kilincset hipóval!

NŐ Te addig mossál kezet! Kétszer! Először mosószappannal, másodszor pedig folyékonnyal. *(leveszi a szájmaszkot)*

FÉRFI *(leveszi a szájmaszkot, kezet mos, majd kezdi kicsomagolni az asztalra konzervek, kekszek, liszt, olaj, cukor, gyümölcsök, gyógyszerek kerülnek elő. A lakásban fokozatosan nő a felfordulás).* Szerinted vettünk elég konzervet?

NŐ Igen, de kár volt otthagyni azt az utolsó köteg WC papírt. Persze, te inkább azt a karton sört tetted be helyette a kosárba!

FÉRFI Budi papír nélkül lehet élni, de kaja nélkül nem, sör nélkül pedig nem érdemes. A muzulmánok például soha nem használnak papírt seggtörléshez.

NŐ Hanem?

FÉRFI Minden budi mellett van egy csap, vagy egy tál víz és azzal mossák tisztára a feneküket. Persze, mindig balkézzel, mert a jobb kezükkel esznek.

NŐ Nahát! De bezzeg sört sem isznak!

*Sötét*

*5 jelenet*

*Kulcs fordul a zárban, újabb bevásárlásból tér haza a FÉRFI és a NŐ. Fény fel a NŐ talicskán tolja be a vásároltakat, a FÉRFI egy kereken guruló raklappal kínlódik. Mindketten szájmaszkot és gumikesztyűt viselnek. Az ANGYAL tornázik*

NŐ Cipő le, kézmosás! Háromszor!

FÉRFI Kilincs!

*Elvégzik a fertőtlenítő szertartást, majd kezdenek kicsomagolni a talicskából és lepakolni a raklapról. Liszt, rizs, olaj, cukor, valamint különböző konzervek halmai kerülnek elő. A szoba lassan átalakul raktárrá. Már a könyvespolcokon, a székeken, a fal mellett is mindenhol áru tornyosul. Az ANGYALNAK is már alig marad helye.*

NŐ Jó, hogy nálunk volt a kijárási tilalomra vonatkozó igazolás.

FÉRFI Nem hiszem el, hogy háromszor állított meg a járőr az üzlettől hazáig. Persze, amikor szükség volna rájuk, akkor soha egy rendőrt sem látsz sehol!

NŐ Meg azok a katonák! Egyáltalán, miért vannak állig felfegyverkezve? Azt gondolják, hogy le lehet lőni a vírust?

FÉRFI Szükségállapot van. A fegyver egyelőre csak megfélemlítésre szolgál, de tudod, Csehov azt mondta, hogy ha a színpadon megjelenik egy fegyver, akkor az el is fog sülni.

NŐ De ki az ellenség? A betegség?

FÉRFI Meg mindenki, aki terjesztheti. Minden fertőzött áldozat és potenciális gyilkos egyszemélyben. Sajnáljuk őket és félünk tőlük egyidőben.

NŐ Szerinted meddig fog tartani ez az egész?

FÉRFI Sokáig. Még jóformán el sem kezdődött.

NŐ De mégis? Egy hónap? Kettő? Három?

FÉRFI Több. Sokkal több.

NŐ De mennyi?

FÉRFI Ha engem kérdezel, szerintem évek.

NŐ Évek? De hát akkor én már vénasszony leszek!

FÉRFI És ami utána jön…. Gazdasági összeomlás, csőd, munkanélküliség és egyben munkaerőhiány, fokozatos elszegényedés. Majd az éhezés.

NŐ De hát már lehet online is dolgozni egyes területeken. Lehet pénzt keresni, eladni, vásárolni otthonról is.

FÉRFI Persze. A bankszektorban, a tőzsdén, és a hülyeségek eladásában. Csakhogy akkor már hiperinfláció lesz. Nem lesz pénzük az embereknek a bankban, tőzsdézni sem lehet tőke nélkül és a hülyeségekre már senkinek sem lesz szüksége. Ami pénz megmarad, az is elértéktelenedik. Szegény apám sokszor mesélte, hogy a Második Világháború végén a saját szemével látta, amikor az utcán seperték a pénzt. Csak a pápá, a zaba lesz a fontos! Aztán kezdődnek a betörések, a rablások, a fosztogatások, majd a polgárháborúk, végül egy világháború…

NŐ *(rémülten)* Jézusom! Tényleg?

FÉRFI *(meghökken, majd megnyugtatóan)* Dehogy! Csak viccelek! Felvázoltam hirtelen egy szokványos posztapokaliptikus film szájbarágós forgatókönyvét.

NŐ Basszus, azért ijesztő, hogy egyáltalán eszedbe jut ilyesmi.

FÉRFI Nem tehetek róla, élénk a fantáziám.

NŐ Meg beteges! Na, gyere, ölelj meg te, hülye, még mindig reszketek*. (Összeölelkeznek, a bejárati ajtón rövid, hangos, szaggatott kopogás hallatszik. Mindketten lefagynak. Az ANGYAL mosolyogva figyel.)*

FÉRFI Vársz valakit?

NŐ Dehogy!

FÉRFI *(kinéz az ajtó kukucskálóján)* Nem látok senkit.

NŐ Nem nyitod ki?

FÉRFI Minek?

NŐ Hátha valami fontos ügyben keres valaki.

FÉRFI Kicsoda? Miért nem telefonál? Vagy miért nem csenget? Ott a csengőgomb az ajtó mellett!

NŐ Nem tudom.

FÉRFI Ne foglalkozzunk vele. Valami hittérítő, vagy olyan kamu adománygyűjtő lehet.

NŐ És ha mégsem?

FÉRFI *(kinyitja az ajtót)* Nincs itt senki.

NŐ Fura. Te, nem kellene, hogy vásároljunk mi is egy gázpisztolyt, vagy egy gumilövedékest?

FÉRFI Azokat már felvásárolták, meg a hozzájuk kapható patronokat és lövedékeket is. Egyébként sem érnek semmit. Egy Kalasnyikov! Az igen! Vagy egy Beretta, egy Magnum, egy Glock!

NŐ És ha betőrnek hozzánk?

FÉRFI Te tisztára bepörögtél! Egyébként már felhoztam a kocsiból a viperát.

NŐ Egy kígyót? A lakásba? Hol van?

FÉRFI A fiokban. Mit eszünk?

NŐ Lencsefőzeléket tükörtojással. A napi sörödet megiszod most, vagy csak este?

FÉRFI Hát… talán inkább estére hagyom.

*Sötét*

*6 jelenet*

*Kulcs fordul a zárban, újabb bevásárlásból tér haza a FÉRFI és a NŐ. Fény fel. Az ANGYAL eddig sötétben olvasott, most leteszi a könyvet. A FÉRFI és a NŐ szájmaszkot, gumikesztyűt és védőruhát viselnek. Körülményesen kihámozzák egymást a védőruhából. A megmaradt szabad helyre leteszik a napi zsákmányt két halkonzervet és egy kenyeret*

FÉRFI Azért ilyen a kommunizmusban sem volt!

NŐ Lehet, hogy még a lágerekben sem.

FÉRFI Napi fejadagnak egy bűzlő hering konzervet!

NŐ És fél kiló kenyeret két embernek!

FÉRFI Még jó, hogy idejében felvásároltunk ezt-azt.

NŐ Leltárt kell készítenünk, hogy lássuk, mennyi időre lesznek elégségesek a tartalékaink.

FÉRFI Megmondom én egy hónapra. Ha pedig nagyon meghúzzuk magunkat, akkor talán kettő.

*A bejárati ajtón erőteljes, szaggatott kopogás. Az ANGYAL felkapja a fejét.*

NŐ Ki ne nyisd!

FÉRFI Dehogy nyitom. Úgysincs senki az ajtó előtt. Erről már számtalanszor meggyőződtünk az elmúlt napok és hetek során.

NŐ Soha nem lesz már vége ennek! Már nem bírom idegekkel! Félek!

FÉRFI Gondolkodtál már ezeken a rejtélyes kopogtatásokon?

NŐ Mást sem teszek. Bár borsódzik a hátam, ha csak rá gondolok. Ha csak te hallanád, nem hinnék neked. Vagy hinnék és sajnálnálak. Ha csak én hallanám, azt mondanám, beleőrültem ebbe a helyzetbe, a bezártságba. De így? Hogy mindketten halljuk? Lehet, hogy a Sors kopogtat az ajtón. Vagy egy francos kopogószellem!

FÉRFI Na, na, na… Beszélgessünk inkább. Mond, neked mi hiányzik a legjobban?

NŐ Minden. De talán leginkább az emberek. Meg a színház, a mozi, egy kávé a csajokkal, a séta a parkban, a madarak, a fű, a fák… a világ. És neked?

FÉRFI A sörön kívül, ha belegondolok, azt hiszem semmi. Jól érzem magam veled. Azt hiszem, csak most ismertelek meg igazán. Eddig nem volt sem időnk, sem erőnk, sem pedig kedvünk beszélgetni egymással. Ha egyszer vége lesz ennek, meglátod, másként fogunk élni, mint eddig.

NŐ Ha…ha…ha.

FÉRFI Kinevetsz? Én ezt komolyan mondtam.

NŐ Dehogy nevetlek ki, csak azt mondtam ha. Ha egyszer vége lesz. De én már azt hiszem, nem tudok hinni ebben.

FÉRFI Ne butáskodj! Gyere, inkább faljunk valamit. Mit eszünk ma?

NŐ Májkonzervet keksszel. A kenyeret hagyjuk holnapra. Ha már nem friss, akkor kevesebbet eszünk majd belőle.

FÉRFI Édes, vagy sós keksszel?

NŐ Már csak édes van.

FÉRFI Az is jó, bár lenne még egy bőröndnyi belőle.

NŐ Lehet, hogy jobb lenne két-három napig szárítani a kenyeret. Akkor még tovább tartana.

FÉRFI Jó, hogy még van víz, meg gáz és áram. *(a telefonján matat)*

NŐ Nem hittem volna, hogy valaha ide jutunk. Hagyd már azt a telefont! Gyere enni! Mi olyan fontos?

FÉRFI Egy pillanat, a házi sörfőzésről keresek egy linket.

NŐ És megvan?

FÉRFI Egy fenét, elment a net.

*Sötét*

*7 jelenet*

*Fény. Az ANGYAL a tükör előtt fintorokat vág*. *Kulcs fordul a zárban, újabb „bevásárlásból” tér haza a FÉRFI és a NŐ, üres kézzel. Mindketten szájmaszkot, gumikesztyűt és védőruhát viselnek. Az ajtóban egy permetezővel lefertőtlenítik egymást, majd körülményesen kihámozzák egymást a védőruhából. A szoba most már egy kifosztott raktárra emlékeztet.*

NŐ Azt hiszem, nincs már értelme többet kimozdulni.

FÉRFI És én még azt mondtam egyszer, hogy büdös a hering.

NŐ Büdös, de jó. Szerinted éhen fogunk halni?

FÉRFI Dehogy.

NŐ Örülök, hogy megőrizted az optimizmusodat.

FÉRFI Tudod, étel nélkül hetekig húzhatja az ember. De mi azt már nem érjük meg.

NŐ Amíg éltek a telefonvonalak, és amíg volt net, valahogy nem tudtam felfogni, hogy minden összeomlott. Teljesen el vagyunk szakítva mindenkitől. Mintha rajtunk kívül már nem is élnének emberek. Ilyenkor hol van az Isten?

FÉRFI Gyere, segíts*! (Deszkákat, szeget, kalapácsot vesz elő és beszegezi az ajtót. Amint befejezik, az ajtón túlról a már megszokott kopogtatás hallatszik).*

NŐ *(hisztérikusan nevetni kezd, ami zokogásba csap át)* Ez… ez… mindennél rosszabb! Én már nem bírom tovább!

FÉRFI Hagyd, gyere inkább együnk. Valami finomat.

NŐ De hát, már semmi ennivalónk sincs!

FÉRFI Dehogy nincs! *(győzedelmesen egy doboz rágógumit vesz elő a zsebéből)* Gyere, üljünk le ebédelni. Epres!

*Rongyokból vackot készítenek maguknak, összebújva, áhítattal rágják a gumit*

NŐ Próbáljuk nézni a dolgok jó oldalát. Én például már minden nap örülök annak, hogy nem lett gyermekünk.

FÉRFI Én azt hiszem, annak örülök, hogy a szegény szüleimnek már nem kellett megérniük ezt.

NŐ Látod, mindenben van valami jó. De annyira egyedül vagyunk, mintha egy szigeten élnénk. Magunkra vagyunk hagyatva, mint a temetőben a halottak. Sosem lesz vége ennek a borzalomnak! *(csendesen sírva fakad, a FÉRFI ölébe hajtja a fejét)*

FÉRFI *(Szelíden a NŐ fejét simogatja)* Eszembe jutott egy mese, amelyet még gyermekkoromban hallottam. Elmondjam?

NŐ Persze, mesélj! Olyan, mintha ismét kislány lennék.

FÉRFI Salamon király parancsot adott egyszer az ötvösének, hogy készítsen számára egy olyan ékszert, amelyre ha ránéz, múljon el a rosszkedve, ha szomorú, illetve szűnjön meg a jókedve, ha derűs. A bölcs ékszerész el is készített számára egy egyszerű gyűrűt, amelybe a következő feliratot rótta „Elmúlik ez is!”

NŐ De szép! Valóban így, vagy úgy, minden elmúlik egyszer. De annyira kimerültem, annyira elálmosodtam. Aludjunk egy kicsit. *(* A FÉRFI *ringatja a nőt, mindketten elalszanak ültükben*. *Az* ANGYAL *odalép hozzájuk, hosszan a férfi fejére teszi a kezét, majd hátralép, csettint)*

FÉRFI (*felriad)* Asszony, ébredj! Álmot láttam!

NŐ Mi van?

FÉRFI Álmot láttam! De olyan valószerű volt, mintha nem is álom lett volna! Megjelent előttem egy angyal, talpig fehér ruhában. Olyan tisztán láttam, mint most téged! Odalépett hozzám, a fejemre tette a kezét és azt suttogta szelíden „Jézus mondá Kérjetek és megadatik néktek, kopogjatok és megnyittatik néktek!” És ekkor minden világossá vált előttem! A kopogás! Ő kopogott az életünk ajtaján!

NŐ De mi többször is ajtót nyitottunk és soha nem volt ott senki!

FÉRFI Persze, hogy nem! Mert az a kopogás egy követni való példa, egy tanítás, egy égi jel volt számunkra! Egy üzenet, hogy, mit is kell tennünk. Ha már kizártuk az életünkből az Istent, akkor legalább kérjük a segítségét! Ha Jézus mondta, hogy kérjünk és kopogjunk, amikor szükségben vagyunk, akkor mi miért nem azt tesszük?

NŐ Akkor most kopogjunk?

FÉRFI Persze! Kérjünk és kopogjunk! Ha kell, dörömböljünk, míg meg nem nyílik az az ajtó, amit mi zártunk, szügeztünk be olyan alaposan. Van segítség a számunkra is, csak kérjük újra, keressük újra, zörgessünk érte még jobban! Ha van valami a világon, ami már nem hiábavaló, nem eredménytelen próbálkozás, akkor ez az! Gyere, kopogjunk!

NŐ Mekkora tűz gyúlt benned! Még soha sem láttalak ilyennek! Hiszek neked! Kopogjunk együtt!

*Odarohannak a bedeszkázott ajtóhoz. Eleinte félve megkocogtatják, majd felváltva kopogtatnak rajta, egyre hangosabban, majd egyszere, teljes erővel, ököllel verik az ajtót, kimerülésig, míg térdre nem roskadnak az ajtó előtt.*

NŐ Emberek! Ha hall minket valaki, kérve kérlek benneteket, könyörgöm kopogjatok! Most kérjetek, amíg még van szátok, és most kopogjatok, amíg még van kezetek! Kopogjatok! Kopogjatok!! KOPOGJATOK!!!!!

*A színpad elsötétül. Az ANGYAL előlép, egyetlen „fejgép” (felülről irányított erős reflektor éles fényköre világítja meg és követi a mozgását. Az ANGYAL most már karmester, bohóc, játékmester, pantomimes és bűvész egy személyben. A színpad széléről széles gesztusokkal, komédiázva kopogtatásra bíztatja a nézőket. Hallgatózik. A hangszórókból néhány tétova kopogtatás hallatszik, amelyhez aztán egyre több társul, egyre hangosabbá válik. Az Angyal elmosolyodik és karmesterként vezényeli az egyre gyorsuló, egyre extatikusabb kopogásokat, amelyek egy dicsőséges, szárnyaló himnusz ritmusává rendeződnek össze (pl. Örömóda). Mikor a kopogtatás már fokozhatatlan, az Angyal egy kézmozdulattal elnémítja a kopogásokat. Ruházatához illő fehér cilindert vesz elő. Újra beinti a zenét. Most feszült, cirkuszi dob pergés hallatszik, amely a nagy mutatványokat szokta megelőzni. Az ANGYAL, jellegzetes bűvészmozdulatokkal egy fehér galambot varázsol elő a cilinderből. A zene elnémul.*

ANGYAL (*Szeretettel simogatja, becézgeti a galambot*) Tubi! Tubi, Tubi!  *(majd hamleti pózba vágja magát, úgy fogja a galambot, miként Hamlet a Yorick koponyáját)* To be, or not to be… ez itt a kérdés! *(megcsókolja, majd felröpteti a madarat, meghajol, fény le, teljes)*

*Sötét*

2020